**INSTRUKCIJE**

**za projektni zadatak (šesti razred)**

Prošlogodišnje iskustvo bi trebalo da Vam pomogne u ovom projektnom zadatku pri modelovanju makete građevinskog objekta ili stana, na osnovu plana i predloga za njegovo uređenje, modela raznih mašina i uređaja u građevinarstvu i poljoprivredi, modela koji koriste obnovljive izvore energije...

**Kako doći do ideje?**

Imate više načina: pregledanjem časopisa, ilustracija, enciklopedija, razgovorom sa drugovima ili roditeljima, posmatranjem okoline u kojoj živiš... Naravno, dovoljno vladate IKT tako da ne sumnjam da ćete računar i Internet koristiti u tome. Međutim, bez obzira na to što nađeš ponuđeno, potrudi se da ugradiš neku svoju originalnu ideju.

Ako se odlučiš za maketu građevinskog objekta, to može biti stambeni (porodična kuća, vikendica), crkva, škola, hotel, seosko domaćinstvo, sportska hala, železnička stanica, most...

Ukoliko su tvoja interesovanja više vezana za mašine i uređaje u građevinarstvu i poljoprivredi, možeš modelovati: bager, buldožer, valjak, traktor, kosačicu...

Ukoliko se opredeliš za neki od modela/maketa koji koriste obnovljive izvore energije, možeš modelovati: solarnu kuću, vodenicu, vetrenjaču...

Kada si se odlučio šta ćeš raditi, prvo treba da napraviš **ALGORITAM IZRADE**.

Nakon toga dolazi **TEHNIČKA DOKUMENTACIJA**. To podrazumeva izradu sklopnog i radioničkih crteža.

Zatim sledi **PLANSKA DOKUMENTACIJA**. Ona sadrži postupak izrade (redosled operacija), listu potrebnog materijala, neophodan pribor i alat i procenu troškova.

**POSTUPAK IZRADE** makete ili modela treba detaljno razraditi i proučiti.

Pored primene stečenih znanja o izradi tehničke dokumentacije, materijalima i načinima njihove obrade, pravilnoj i bezbednoj upotrebi alata, ovde treba da pokažeš i svoje **PREDUZETNIČKE VEŠTINE**.

To podrazumeva da u okviru izrade jednostavnog mini projekta treba da predstaviš izradu jednog proizvoda počev od ispitivanja tržišta, preko izrade tehniočke dokumentacije, praktične izrade predmeta, marketinga proizvoda, procene troškova i same prodaje istog.

Ovo je veliki posao za jednog učenika pa Vam savetujem da probate da se organizujete (ako je moguće) u grupe gde ćete podeliti zaduženja između sebe – neko će crtati, neko tražiti materijal i praviti, neko računati, neko spremiti reklamu za proizvod koja će se objaviti u lokalnim novinama ili radio i TV stanici, neko dati oglas za prodaju i komunicirati sa potencijalnim kupcima. Znači, da se zna ko šta radi i za koji deo projekta odgovara. Neke stvari ćete raditi zajednički.

Verovatno će Vam problem biti da odredite tržišnu vrednost. Treba da vidite koliki su bili troškovi za materijal, dnevnice, alat, izradu dokumentacije i kada sve to saberete, dobićete prodajnu cenu. Raspitajte se kolike su cene sličnih proizvoda kako biste znali da li ste konkurentni na tržištu ili niste!!!

Ako bude nejasnoća (a biće ih, sigurno), moju mejl adresu znate.

U Šapcu, 27.03.2020.